ΓΡΑΠΤΗ ΕΡΩΤΗΣΗ P-2522/01

υποβολή: Barbara Weiler (PSE) προς την Επιτροπή

(11 Σεπτεμβρίου 2001)

Θέμα: Τεχνικές τυποποιήσεις

Στο πλαίσιο της νέας προσέγγισης η Ευρωπαϊκή Επιτροπή δίνει εντολή στις αρμόδιες ευρωπαϊκές αρχές (Ευρωπαϊκή Επιτροπή Τυποποίησης (CEN), Ευρωπαϊκή Επιτροπή Ηλεκτροτεχνικής Τυποποίησης (Cenelec) και Ευρωπαϊκό Ινστιτούτο Τυποποίησης των Τηλεπικοινωνιών (ETSI)) να προβούν στην τυποποίηση και εξειδίκευση των οδηγιών της ΕΕ.

Με ποιον τρόπο σκοπεύει να διασφαλίσει η Ευρωπαϊκή Επιτροπή την τήρηση των αρχών της δημοκρατίας και της διαφάνειας κατά τη διαδικασία της τυποποίησης·

Διαθέτει η Ευρωπαϊκή Επιτροπή δυνατότητες ελέγχου και σε ποιο βαθμό τις χρησιμοποιεί·

Απάντηση του κ. Liikanen εξ ονόματος της Επιτροπής

(22 Οκτωβρίου 2001)

Η τυποποίηση μπορεί να ορισθεί ως μια εθελοντική συνεργασία σε συναινετική βάση για τον καθορισμό τεχνικών προδιαγραφών μέσω ανοικτών διαδικασιών που χαρακτηρίζονται από διαφάνεια, στα πλαίσια ανεξάρτητων και αναγνωρισμένων οργανισμών τυποποίησης.

Όσον αφορά την ευρωπαϊκή νομοθεσία, η τυποποίηση διαδραματίζει σημαντικό ρόλο στα πλαίσια της αποκαλούμενης νομοθεσίας νέας προσέγγισης η οποία σχεδιάσθηκε για τη θέσπιση της εσωτερικής αγοράς με στόχο την ελεύθερη κυκλοφορία των εμπορευμάτων στην Κοινότητα. Στις περιπτώσεις αυτές, ο ευρωπαίος νομοθέτης (Κοινοβούλιο και Συμβούλιο) αποφάσισε να θεσπίσει ορισμένες βασικές απαιτήσεις που πρέπει να πληροί ένα προϊόν. Ο καθορισμός των τεχνικών προδιαγραφών των εν λόγω απαιτήσεων ανατέθηκε, βάσει της νομοθεσίας, στους πλέον αρμόδιους φορείς, δηλαδή στους ευρωπαϊκούς οργανισμούς τυποποίησης. Η νομοθετική τεχνική της νέας προσέγγισης μνημονεύεται επίσης στην πρόσφατη Λευκή Βίβλο της Επιτροπής για την Ευρωπαϊκή Διακυβέρνηση(1).

Βεβαίως, τα εναρμονισμένα πρότυπα πρέπει να συμφωνούν με τις νομικές απαιτήσεις των διαφόρων οδηγιών που εκδίδει το Κοινοβούλιο και το Συμβούλιο.

Όσον αφορά την τυποποίηση στα πλαίσια της νέας προσέγγισης, στην οδηγία 98/34/ΕΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και πληροφοριών μνημονεύονται τρεις ευρωπαϊκοί οργανισμοί τυποποίησης (CEN, Cenelec και ETSI), που καλύπτουν τρεις διαφορετικούς τομείς.

Το σύστημα τυποποίησης πρέπει να είναι πράγματι ανοικτό και να χαρακτηρίζεται από διαφάνεια, ενώ το πρότυπο πρέπει ναποστηρίζεται από τα κυριότερα ενδιαφερόμενα μέρη και να εφαρμόζεται ομοιόμορφα στο σύνολο της Κοινότητας. Οι απαιτήσεις αυτές μνημονεύονται ως εγκυρότητα της ευρωπαϊκής τυποποίησης. Οι αρχές της εγκυρότητας θεσπίσθηκαν στις Γενικές κατευθυντήριες γραμμές για τη συνεργασία μεταξύ CEN, Cenelec και Επιτροπής, που εκδόθηκαν το 1984. (Ο CEN και ο Cenelec αποτελούν ευρωπαϊκούς οργανισμούς τυποποίησης). Οι εν λόγω κατευθυντήριες γραμμές τελούνπό καθεστώς αναθεώρησης.

Η συμμόρφωση προς τους όρους εγκυρότητας συνδέεται με την αναγνώριση διαφόρων οργανισμών ως ευρωπαϊκών οργανισμών τυποποίησης βάσει της οδηγίας 98/34. Αντίθετα, η μη συμμόρφωση μπορεί να οδηγήσει στην ανάκληση της αναγνώρισης. Ομοίως, σύμφωνα με τα άρθρα 2, παράγραφος 5 και 6, παράγραφος 4α, της οδηγίας 98/34, η Επιτροπή μπορεί να προτείνει στο Συμβούλιο τη στέρηση της ιδιότητας ενός οργανισμού τυποποίησης.

Εξάλλου, για να διασφαλίσει την ευρύτερη δυνατή συμμετοχή των ενδιαφερομένων στη διαδικασία θέσπισης προτύπων, η Επιτροπή παρέχει χρηματοοικονομική ενίσχυση σε μη κυβερνητικούς οργανισμούς (ΜΚΟ) που εκπροσωπούν συμφέροντα όπως αυτά των καταναλωτών και του περιβάλλοντος, προκειμένου να διευκολυνθεί η συμμετοχή των ΜΚΟ ως συνδεδεμένων μελών στους οργανισμούς τυποποίησης κατά τη διαδικασία θέσπισης προτύπων.

Τέλος, στα πλαίσια της νέας προσέγγισης, η Επιτροπή και οι ευρωπαϊκοί οργανισμοί τυποποίησης όρισαν από κοινού συμβούλους, οι οποίοι αξιολογούν, δυνάμει των εσωτερικών διαδικασιών των οργανισμών τυποποίησης, την τυπική και ουσιαστική επάρκεια ενός προτύπου όσον αφορά τις νομικές απαιτήσεις.

(1) COM(2001)428 τελικό.